Beta deng natal
parsis kaki deng capatu
kalu kacil, jang paksa nanti kaki balas
labe bae gulung kaki calana,
pake kabaya itang la pi gareja kajadiang
kalu ukur seng pas,
isi kaeng panggal di ujong
biar bisa stand di muka pintu gareja pas abis kebaktian
maar jang tingkai kalu pake baju merah yaya
deng calana mati kancing di atas pusa
jang bajalang muka tarangka
tagal bibir merah yaya deng bada su pele bijirawat
labe bae pandangan lurus ke depan dan rata-rata aer
biar hidop bisa dame deng samua
la pegang tangang deng hati pono cinta
tar jalus par basudara sandiri
Beta deng Natal
sama deng sempe deng aru-aru
ale bisa isi sagumantah
biar su lomi alus
maar kalu seng ada aru-aru, ale seng bisa dayong
ale bisa sirang aer panas,
maar kalu seng ada aru-aru, papeda dudu putih panggal
pake aru-aru biar ale bisa dayong bagus
tambah aer panas sadiki par sadiki
lalu putar sampe papeda jarning sadiki batali
cabu aru-aru
tanang gata-gata lalu angka ka atas meja makang
Beta deng natal
parsis meja deng tampa garang
jang bicara hidop sudara
kalu sabale ale seng isap sampe abis kuah tomi-tomi
jang stori laeng sayang laeng
kalu makang seng dudu di bangko panjang kuliling meja makang kasiang
jang balaga kata ale su jadi orang
kalu lupa colo jare dalang tampa garang kaca
jang sombong ale pung banya pengalaman deng su jadi orang pande
kalu tar pernah raci cili dalang colo-colo ikang make karing
ale boleh stori basar deng topu dada
maar jang lupa, kuah paku-paku santang yang biking ale otak tabuka
kalu labe, mama tumis pate campor kangkong deng ikang asar rabe-rabe
Beta deng natal
parsis ana dalang mama pung pangko
kalu panas tagal balari kuliling negeri
ciong karingat di kabaya panas turung deng tempo
parsis jam makang
cuma mau mama kas' sua
papeda sabale deng kuah ikang asang balimbing
balaga manja la makang tar mau isap
minta mama gunting deng jare la kas' sua
makang deng rasa mama karingat di jare
itu yang biking saki lari par setang
biar bisa turung tampa
lalu dudu kumbali deng basudara di meja makang kasiang
dengar papa pung pasang
deng lia mama aer mata balandong tagal sumbayang dalang hati:
'Dangke Tete Manis,
su jaga beta anana sampe dong samua su basar
deng ada yang su jadi orang'
[eltom, 25/12-2014]
[dibaca dalam Ibadah Natal, 25 Desember 2014
Di Gereja Pancaran Anugerah, Jemaat GPM Rumahtiga]